b'\n_START_ARTICLE_\nGo\n_START_PARAGRAPH_\nG\xc3\xb3 (tradicionalno kitajsko \xe5\x9c\x8d\xe6\xa3\x8b, poenostavljeno kitajsko \xe5\x9b\xb4\xe6\xa3\x8b, pinjin \xc2\xa0v\xc3\xa9ik\xc3\xad (w\xc3\xa9iq\xc3\xad), japonsko \xe5\x9b\xb2\xe7\xa2\x81, romad\xc5\xbei igo, korejsko \xeb\xb0\x94\xeb\x91\x91, romad\xc5\xbea baduk) je abstraktna strate\xc5\xa1ka miselna igra na deski za dva igralca. Izvira z Daljnega vzhoda, kjer je \xc5\xa1e danes najbolj priljubljena. Za igro so potrebni igralna deska in igralne figure, imenovane kamni, ki so dveh razli\xc4\x8dnih barv, navadno bele in \xc4\x8drne._NEWLINE_Igralna deska je z vodoravnimi in navpi\xc4\x8dnimi \xc4\x8drtami razdeljena na mno\xc5\xbeico to\xc4\x8dk (prese\xc4\x8di\xc5\xa1\xc4\x8d \xc4\x8drt), katerih \xc5\xa1tevilo je odvisno od \xc5\xbeelene te\xc5\xbeavnosti in dol\xc5\xbeine igre. Najpogostej\xc5\xa1e so mere: 81 = 9 \xc3\x97 9, 169 = 13 \xc3\x97 13 in 361 = 19 \xc3\x97 19 to\xc4\x8dk. Igralca med igro izmeni\xc4\x8dno polagata kamne na prese\xc4\x8di\xc5\xa1\xc4\x8da. Cilj igralca je z lastnimi figurami obkro\xc5\xbeiti ve\xc4\x8d prostora (tj. praznih prese\xc4\x8di\xc5\xa1\xc4\x8d) od nasprotnika._NEWLINE_Igra go izvira iz anti\xc4\x8dne Kitajske pred ve\xc4\x8d kot 2.500 leti in je ena najstarej\xc5\xa1ih iger na deski, ki se \xc5\xa1e danes igrajo. Nekdaj je veljala za eno od \xc5\xa1tirih bistvenih umetnosti kultiviranega kitajskega u\xc4\x8denjaka. Najstarej\xc5\xa1i zapisani vir za igro so v splo\xc5\xa1nem priznani zgodovinski anali Cuo \xc4\x8cuan (Zuo Zhuan (okoli 4. st. pr. n. \xc5\xa1t.).) Trenutna oblika goja, kot je poznana danes, je bila formalizirana na Japonskem v 15. stoletju.\n_START_SECTION_\nPravila\n_START_PARAGRAPH_\nPrvi za\xc4\x8dne igro \xc4\x8drni, ki lahko svoj kamen polo\xc5\xbei na katero koli prese\xc4\x8di\xc5\xa1\xc4\x8de. Nato je na vrsti beli igralec, ki lahko svoj kamen polo\xc5\xbei kamor koli razen na \xc5\xbee stoje\xc4\x8dega._NEWLINE_Preprostost teh pravil kvari pravilo, da mora vsak kamen na deski\xc2\xa0\xc2\xbb\xc5\xbeiveti\xc2\xab. To pomeni, da mora imeti prosto vsaj eno to\xc4\x8dko, ki je posredni ali neposredni sosed to\xc4\x8dke, na kateri le\xc5\xbei kamen (veljajo le vodoravne in navpi\xc4\x8dne povezave, na pa diagonalne)._NEWLINE_\xc2\xbbPosredni sosed\xc2\xab\xc2\xa0se nana\xc5\xa1a na pravilo, da si dva sosednja kamna iste barve delita svobode._NEWLINE_Iz teh pravil se lahko dobi toliko kombinacij, kot je atomov v nekaj vesoljih, vseeno pa so nekatere oblike postavitev bolj razumne od drugih, oziroma imajo zaradi svojih zna\xc4\x8dilnosti posebna imena:\n_START_SECTION_\nDvojna o\xc4\x8desa\n_START_PARAGRAPH_\nS tak\xc5\xa1no strukturo se lahko za\xc5\xa1\xc4\x8diti kateri koli kamen, ki je njen del, saj nasprotnik ne more v eni potezi zavzeti vseh svobod, ne da bi kr\xc5\xa1il pravila.\n_START_SECTION_\nVerige\n_START_PARAGRAPH_\nVe\xc4\x8dje skupine medsebojno povezanih kamnov ene barve, ki npr. sekajo desko, obkro\xc5\xbeajo nasprotnika ipd. Zaradi svoje velikosti imajo veliko svobod. Re\xc4\x8de se, da veriga\xc2\xa0\xc2\xbb\xc5\xbeivi\xc2\xab, \xc4\x8de ima vsaj dve, med seboj neodvisni o\xc4\x8desi ali pa dovolj\xc2\xa0\xc2\xbbprostora\xc2\xab\xc2\xa0znotraj sebe, da lahko kadar koli to naredi.\n_START_SECTION_\nKo\n_START_PARAGRAPH_\nSlika nakazuje potezo \xc4\x8drnega (polprosojno), ki je znana kot\xc2\xa0\xc2\xbbko\xc2\xab. \xc4\x8crni bo vzel belemu kamnu vse svobode, ga odstranil s plo\xc5\xa1\xc4\x8de in si priboril eno svobodo. Na to potezo bi beli normalno takoj odgovoril s kamnom na istem mestu, a pravila prepovedujejo tak\xc5\xa1no vrtenje v krogu, zato mora beli igralec kamen postaviti drugam. Beli igralec zato izbere potezo, na katero \xc4\x8drni\xc2\xa0\xc2\xbbmora\xc2\xab\xc2\xa0odgovoriti. Taki potezi se re\xc4\x8de gro\xc5\xbenja in naj bi bila ustrezna izgubi (ali ve\xc4\x8dja od nje), \xc4\x8de \xc4\x8drni na potezo ne odgovori.\n_START_SECTION_\nAtari\n_START_PARAGRAPH_\nKamen je v\xc2\xa0\xc2\xbbatariju\xc2\xab, kadar se ga da vzeti z eno potezo. Podobno je kralj v\xc2\xa0\xc2\xbb\xc5\xa1ahu\xc2\xab\xc2\xa0(le da se ga tam ne vzame). Seveda je mo\xc5\xbeno, da je cela skupina kamnov v\xc2\xa0\xc2\xbbatariju\xc2\xab, o\xc4\x8desa pa igralca za\xc5\xa1\xc4\x8ditijo pred to situacijo._NEWLINE_Igra vsebje pomembno strategijo in \xc5\xa1tevilo mo\xc5\xbenih potez je ogromno (10\xc2\xb9\xe2\x81\xb7\xe2\x81\xb0 v primerjavi na primer z ocenjenim \xc5\xa1tevilom 10\xc2\xb9\xc2\xb2\xe2\x81\xb0 mo\xc5\xbenih potez v \xc5\xa1ahu), zaradi \xc4\x8desar je igra izjemno kompleksna navkljub njenim preprostim pravilom.'